Andrejka Zombor

**Képviselői beszámoló-2021.**

A 2021-es év mindenképpen fokozatos konszolidációt hozott a helyi politikában, több esetben is létrejött az „ügyek mentén együttműködés” a frakciók között, de csodát -részben a források korlátozott volta, részben személyes (vagy párt?) érdekek ütközése miatt nem lehetett továbbra sem tenni. Magam részéről elmondhatom; észérvekre, racionális okokra való hivatkozásra mindig nyitott voltam, ab ovo nem zárkóztam el egy ötlet-, előterjesztés megvitatásától sem.

Körzetes képviselői munkám mellett fontos feladatom és felelősségem volt 2021-ben a polgármester hivatalos távollétében helyettesíteni őt úgy, hogy a folyamatban lévő ügyekben és a hivatal napi rutinjában ez minél kisebb mértékben legyen észrevehető, akadályozó. Ebben nagy segítségemre volt Jegyző Úr és a hivatali dolgozók is -Polgármester Úr mellett.

Körzetemben (Göd, 4. egyéni választókerület) költséges beruházásokra továbbra sem volt lehetőség, ugyanakkor törekedtem közvetlen kapcsolatot tartani a lakosokkal és a felmerülő ötleteket, javaslatokat megvalósítani. Rengeteg pozitív visszajelzést kaptam-, kapok ami megerősít képviselői munkámban, valamint jó érzés és körzetem számára hasznos, amikor magánemberek, civil szervezetek, magáncégek is tevékenyen besegítenek egyik-másik projekt megvalósulásában.

2021-ben történtek;

-Gréderezés a szilárd burkolattal nem rendelkező, problémás utcaszakaszokon

-Termelői piac kínálatának kibővült kézműves termékekkel

-Kerékpár szervízpont létesült a Kincsem Parknál

-Sebességkorlátozó táblák kihelyezésre kerültek (12 db, Köztársaság út)

- Biciklis pihenőnél zöldfelületi parkolást megakadályozó sövény lett telepítve

-Közterületi bútor beszerzése (kihelyezés 2022-ben)

-Kutyaürülék és vegyes hulladékgyűjtő edényzet kihelyezése (Határ u.)

-Lakossági kérésre a kötelező egyszeri helyett háromszori kaszálás a védgát mentén

-Csúszda beszerzés (pótlás) a Rozmaring utcai játszótéren

-Rozmaring utcai játszótér kerítésének javítása

-Közösségi -elektromos roller- hozzáférhető lett (még tesztüzem alatt)

-Járda tervezése, tulajdonosi hozzájárulások a Bodza u-Határ u. között (megvalósulás 2022-ben)

A gödi lakosok többségének ugyanakkor továbbra is a KGÖ megszüntetése, illetve a Samsung gyárával kapcsolatos problémák (pl. zajszennyezés) megoldása számít a legfontosabb feladatnak. Ehhez kormányváltásra, illetve az országgyűlési képviselőnk leváltására van szükség. Ezért a hátralévő időben támogatni fogom Dorosz Dávid OEVK. képviselő-jelölt kampányát, illetve az ellenzéki összefogás sikerét.

Göd, 2022.01.17.

Andrejka Zombor